Author: .
Company: Úrad vlády SR

Predkladacia správa

	Strednodobej hospodárskej politike, jej princípom, cieľom a formám realizácie  vláda SR venovala pozornosť na viacerých zasadaniach. Diskusie na tomto fóre potvrdili potrebu zaoberať sa týmito otázkami systematicky, smerovať k tomu, aby diskusia o princípoch hospodárskej politiky,  ich realizácii a dosahovaných výsledkoch sa stala permanentnou diskusiou, odovzdávajúcou podnety pre rozhodovanie vlády SR. Na takto formulovaný zámer reaguje aj predkladaný materiál. Nadväzuje na strednodobú koncepciu hospodárskej politiky prijatú vládou SR v decembri 1999 a tiež na dokument Strednodobé priority hospodárskej politiky Slovenska (joint assessment), schválený vládou vo februári 2000 a akceptovaný Európskou komisiou. 
	Cieľom predkladaného dokumentu je kontinuálne nadviazať na predchádzajúce etapy, konfrontovať stanovené princípy hospodárskej politiky s dosahovanými výsledkami a konkretizovať, resp. aj korigovať postupy pre ďalšie obdobie. Najmä v tejto ostatnej súvislosti by sa dokument mal stať rámcom pre formuláciu priorít hospodárskej politiky vlády SR v roku 2001. Uvedenému cieľu, teda konfrontácii prijatých princípov strednodobej hospodárskej politiky s formami, spôsobmi a účinnosťou ich realizácie a najmä s dosiahnutými výsledkami, je prispôsobená aj vnútorná štruktúra dokumentu, vnútorné členenie jednotlivých častí.
	Súčasťou dokumentu sú aj scenáre makroekonomického vývoja do roku 2004. Scenáre nezávisle na sebe spracovali Ústav slovenskej a svetovej ekonomiky SAV, Infostat a Economic Consulting. Scenáre umožňujú posúdiť vplyv realizácie prijatých princípov hospodárskej politiky na vývoj ekonomiky a zároveň môžu slúžiť ako rámec, resp. impulz pre formulovanie konkrétnych postupov a priorít v nadchádzajúcom období.

	Princípy, výsledky a ďalšie smerovanie hospodárskej politiky posúdila aj  Hospodárska rada vlády SR dňa 9. októbra 2000. Odporúčania z rozsiahlej diskusie na tomto fóre sú premietnuté do textu dokumentu. Po prerokovaní na zasadaní riadiacej skupiny Komisie pre rozvoj hospodárskej politiky zo strednodobého hľadiska 21. novembra t. r. sú Princípy, výsledky a ďalšie smerovanie hospodárskej politiky predložené na prerokovanie vláde SR.

	Ďalšie využitie tohto materiálu je aktuálne v súvislosti s prípravou Predvstupového ekonomického programu, ktorý sa bude zameriavať na ekonomické požiadavky počas približovania sa Slovenskej republiky k vstupu do EÚ a mal by byť predložený EK na vzájomné odsúhlasenie v septembri 2001.